Poveznice među filmovima – 2. tema (sažetak prema navedenoj literaturi)

**Razvoj filma do 1940-ih**

Literatura: *Filmska enciklopedija I. i II*., Ante Peterlić (ur.), Zagreb, 1986.

*Filmski leksikon*, ur. B. Kragić i N. Gilić, Zagreb, 2003.

Krešimir Mikić, *Film u nastavi medijske kulture*, Zagre, 2001.

David Parkinson, *Film*, Oxford

 Ante Peterlić, *Ogledi o 9 autora*, Zagreb, 1985.

Ante Peterlić, *Osnove teorije filma*, Zagreb, 2001.

 Ivo Škrabalo, *101 godina filma u Hrvatskoj: 1886. – 1997.*, Zagreb, 1998.

 Stjepko Težak, *Metodika nastave filma*, Zagreb, 2002.

**Pogledani filmovi ili dijelovi filmova**

Filmovi braće Lumière

<https://www.youtube.com/watch?v=1dgLEDdFddk>

<https://www.youtube.com/watch?v=s4cZ2bzOp3c>

*Put na Mjesec*

<https://www.youtube.com/watch?v=7JDaOOw0MEE>

*Velika pljačka vlaka*

<https://www.youtube.com/watch?v=y3jrB5ANUUY>

*Oklopnjača Potemkin* - isječak

<https://www.youtube.com/watch?v=ec4J363Eltw>

*Nedodirljivi* – isječak

<https://www.youtube.com/watch?v=QJpRSf4q-hI>

Filmovi Charlieja Chaplina

<https://www.youtube.com/watch?v=AEkDgPqzoFE>

<https://www.youtube.com/watch?v=IJOuoyoMhj8>

<https://www.youtube.com/watch?v=VXQv-6CXf1g>

<https://www.youtube.com/watch?v=HPSK4zZtzLI>

*Život je lijep* (La vita è bella), 1997.

**Pretpovijest filma** (samo pročitati)

Riječ je o zajedničkom nazivu za vizionarske ideje i praktične pokušaje koji su prethodili nastanku filma.

Najstariji principi današnje projekcije poznati su iz stare Kine: projekcije sjena na bijelom platnu okrenutom publici.

Pojavu zatvorenog užarenog kruga opisao je rimski pjesnik **Tit Lukrecije Kar** u 1. st. pr. Kr.

* Objasnite što je perzistencija vida.

Camera obscura (mračna komora) omogućuje projekciju na način da kroz sitan otvor („mlaznicu svjetla“) svjetlosne zrake izvana ulaze u mračnu komoru i projiciraju obrnutu sliku motiva pred kamerom po čitavoj unutrašnjosti komore.

Taj prastari optički uređaj opisao je i skicirao **Leonardo da Vinci** oko 1500.

Laterna magica izum je koji je imao osnovne elemente suvremenog projekcijskog uređaja.

Razvoj fotografije

Prva statična fotografija iz 1820-ih djelo je Francuza **Josepha Nicephorea Niepcea**; postupak je nazvao **heliografija** ili **pisanje suncem**.

Razdoblje **kronofotografije** ili fotografije u vremenu (1874. – 1894.)

Majstor serijske fotografije **Eadweard Muybridge** fotografiju je iskoristio kao sredstvo analize pokreta ljudi i životinja.

* Objasnite njegov eksperiment iz 1878.:



**Thomas Alva Edison** 1891. javno je predstavio prvi projektor u povijesti filma – kinetoskop. Patent je prijavio još tri godine ranije, no stvarnim se tvorcem projektora smatra Edisonov asistent **William Dickson**. Taj uređaj nalik džuboksu bio je namijenjen tek jednom gledatelju. Edisonova je zasluga uvođenje filma širine 35 milimetara, filmski format koji je i danas najrašireniji u kinematografiji.



* Navedite optičke uređaje koji su prethodili izumu kinematografa braće Lumière.

**Nastanak filmske umjetnosti**

28. 12. 1895.

* Obrazložite važnost tog datuma.

Braća **Auguste** i **Louis Lumière** (Louis je značajniji izumitelj) predstavljaju **kinematograf**, kombinaciju kamere i projektora, univerzalni uređaj koji je omogućavao snimanje, razvijanje i projekciju filma. Prvi film koji su prikazali skupini stručnjaka na besplatnoj projekciji još u ožujku 1895. bio je *Izlazak radnika iz tvornice Lumière.*

Uz taj je film 28. 12. 1895. predstavljeno još devet kratkih filmova prosječnog trajanja od 46 sekundi.

Pogledani filmovi:

***Ulazak vlaka na stanicu Le Ciotat***– dijagonalni ulazak vlaka, film zbog približavanja vlaka prema statičnoj kameri sadrži sve filmske planove.

***Poliveni poljevač***

* Objasnite važnost filmova *Ulazak vlaka na stanicu Le Ciotat* i *Poliveni poljevač*.

Prikazivali su bebin doručak (beba je Augustova kći), zlatnu ribicu u akvariju, kartašku igru, plivača u moru, pristajanje broda, ulični prizor, rad u kovačnici i rušenje zida.

Louis Lumière bio je vješt fotograf i spomenute prizore snimio je na način kojim je pojačana njihova realističnost.

Braća Lumière začetnici su **dokumentarističke struje** u filmskoj umjetnosti, one koja se oslanja na zbiljsko. S kamerom su postupali kao fotografi: postavili bi je na visinu očiju, izabrali srednji plan, kamera je bila statična i prizor su tek minimalno mizanscenski pripremili.

Tijekom 1896. Lumièrei su poslali svoje namještenike diljem svijeta, od Kine i Indije do Egipta i Australije, da bi snimili prizore slavnih mjesta za kasnije prikazivanje u kazalištima, na sajmovima i gradskim trgovima. Do 1903. proizveli su više od 2000 različitih filmova – od kućnih prizora do vijesti.

 *Put na Mjesec,* 1902.

**Georges Méliès** začetnik je druge struje u filmskoj umjetnosti. On otkriva film kao instrument preoblikovanja zbilje i smatra se **začetnikom igranog filma** i **prvim filmskim pripovjedačem**.

U Londonu od Roberta Paula kupuje projektor animatograf i usavršava ga u kameru projektor. Otvara prvi stalni filmski studio, utemeljuje scenarističko zanimanje, a bio je i prvi studiozniji filmski scenograf (aranžira prizor, nadograđuje ga i daje mu novo značenje).

Dolazi iz kazališnog okruženja i kao poznati iluzionist u filmu prvi sustavno koristi filmske trikove, a neke i sam otkriva. Npr. u kratkom filmskom zapisu sam sebi napuhuje glavu mijehom za raspirivanje vatre.

|  |
| --- |
| **Dvostruka ekspozicija (višestruka ekspozicija)** – transparentno preklapanje dviju ili više cijelih slika prizora u istome kadru. Postiže se različito: (a) tako da se dva puta snimi na isti dio filmske vrpce, (b) da se u laboratoriju na jednu sliku kopira druga, ili (c) da se u elektroničkom sustavu miksaju dvije različite slike.  |

Trikove koristi u filmu ***Put na Mjesec*** (*Voyage dans la lune*, 1902., 13 minuta), kojim je uveo **žanr znanstvene fantastike** (primjer trika: kišobran astronoma na Mjesecu se pretvara u gljivu koja naraste).

Film je ujedno i satira tog žanra, a sadržava niz zanimljivih filmskih postupaka: sugestiju vožnje kamere, krupni plan. Mélièsov scenarij nadahnut je romanima *Od Zemlje do Mjeseca* J. Vernea i *Prvi ljudi na Mjesecu* H. G. Wellsa. Astronomi na čelu s profesorom, kojega glumi Méliès, idu na Mjesec, no zarobe ih matični stanovnici Selenitanci (glume ih akrobati iz Folies-Bergèrea). Ipak uspiju pobjeći i vrate se na Zemlju.

Antropomorfni prikaz Mjeseca u čije se oko zabija raketa antologijski je kadar iz ovog filma.

|  |
| --- |
| **Znanstvena fantastika,** žanr igranog filma, podvrsta filmova fantastike. Kao istaknutiji podžanrovi tog filma izdvajaju se tzv. svemirski filmovi (engl. space opera), u kojima se prati putovanje svemirom (npr. *Zvjezdane staze*), tzv. vremeplovni filmovi (engl. time travel), o putovanju vremenom unaprijed i unatrag (*Povratak u budućnost*), tzv. postapokaliptični filmovi (*Pobješnjeli Max*) i dr. |

Razvoj filmskog jezika: Edwin Porter i David Griffith (o Griffithu samo pročitati)

Povijest američkog filma počinje na istočnoj obali SAD-a i obilježena je brojnim sudskim procesima kojima je trebalo odlučiti kome pripada pravno vlasništvo nad kamerom-projektorom. Budući da je razvoju tog uređaja pridonio velik broj pojedinaca, Thomas Edison je 1909. okončao taj spor da bi se mogao posvetiti većoj prijetnji američkom filmu – piratstvom.

Kada su se u filmskoj industriji pojavili distributeri, razvio se sustav koji djeluje i danas: distributeri kupuju filmove od producenata i zatim ih iznajmljuju prikazivačima. Da bi spriječili distributere u izradi ilegalnih kopija popularnih filmova, Edison je zajedno sa suparnicima osnovao tvrtku Motion Picture Patents Company (MPPC). Uslijedio je odgovor: 1910. nezavisni producenti tužili su MPPC zbog pokušaja monopolizacije industrije. Kako bi bili izvan kontrole velikih, nezavisni producenti sele se u Hollywood. Mjesto je zbog velikog broja sunčanih dana i raznolikog krajolika u okolici filmašima pružalo izvrsne uvjete za snimanje i već do 1915. u njemu nastaje 50% svjetske filmske produkcije.

|  |
| --- |
| **Nickleodeon** – kino za groš (engl. nickle – groš). Prve kino dvorane naplaćivale su ulaznice par centi, a do 1908. bilo ih je 5000 u SAD-u. Kako nije bilo dijaloga, gledatelji su često razgovarali tijekom projekcija, navijali i pljeskali akcijskim scenama. Početkom 1920-ih kina za groš zamijenjena su raskošno dekoriranim dvoranama.  |

**Edwin Porter** (1869. – 1941.) smatra se **utemeljiteljem montaže** kakvu danas poznajemo. Kao Edisonov zaposlenik radio je na inovacijama kamere i projektora, zatim snima filmove.

***Život američkog vatrogasca***(1903.) - u prizorima požara koristio se snimcima drugih požara koje je ubacio u svoj film.

***Velika pljačka vlaka*** (1903., trajanje: 12 minuta) – tzv. **film potjere**, često se zbog vesternske ikonografije spominjao kao prvi vestern, iako su takve ocjene ipak pretjerane (Porter je svojim prvim vesternom smatrao *Život kauboja* iz 1906.). Skupina razbojnika na Divljem zapadu zaveže telegrafista na željezničkoj stanici i opljačka vlak. Dok razbojnici bježe, djevojčica oslobodi telegrafista i kreće potraga za počiniteljima.

Porter je u ovom filmu pokazao kako je moguće montirati snimke događaja koji se odvijaju u isto vrijeme, a da se ne razbije

unutarnji slijed radnje. Takva je tehnika poznata kao **izmjenična montaža.**

Gledatelje je oduševio posljednji kadar u filmu s razbojnikom koji puca u publiku (zanimljivo je da se taj kadar ovisno o volji prikazivača mogao staviti i na početak filma).

 *Velika pljačka vlaka*, 1902.

David Wark Griffith (1875. – 1948.) usavršio je postupke pionira filmskog pripovijedanja, stoga je poznat i kao „otac filmske tehnike“. Glumio je u filmu E. Portera 1907., a već sljedeće godine režira svoj prvi film. Među prvim je redateljima koji shvaćaju važnost rada s glumcima, pa uskoro počinje okupljati stalnu glumačku ekipu i želi postići suptilniji stil glume kojim bi se izbjegla „preglumljenost“.

Pokazao se kao nenadmašan majstor montaže u prizorima potjera te onima koji završavaju **„spasom u posljednjem trenutku“**, koji će postati njegov zaštitni znak. Povećao je napetost postupnim **ubrzanjem ritma izmjenične montaže**.

***Rođenje jedne nacije*** (1915.) dotad je najambiciozniji američki film (u vrijeme kada su filmovi većinom trajali 15-ak minuta snimljen je povijesni spektakl u trajanju od 134 minute), ujedno i najgledaniji američki nijemi film, kojim utemeljuje **klasični narativni film**. Radnja obuhvaća razdoblje od sedam godina i prati odnos dviju obitelji, južnjačke i sjevernjačke, za vrijeme Američkog građanskog rata. Iako se nekadašnji prijatelji u ratu nađu na protivničkim stranama, njihovu djecu – sina iz sjevernjačke i kćer iz južnjačke obitelji - veže ljubav. Na kraju filma ritmički je montirana scena spasa u posljednji trenutak. Zbog negativnog prikaza lika Afroamerikanca i neosuđivanja Ku Klux Klana film je izazvao brojne prosvjede. Griffith se ispričavao i njegov sljedeći film *Netrpeljivost* svojevrsni je umjetnički odgovor na prijepore koje je izazvao filmom *Rođenje jedne nacije.*

***Netrpeljivost*** (1916., trajanje: 148 minuta) je film koji je **utjecao na razvoj filma u smjeru modernizma**. Ispreplićući izmjeničnom montažom četiri priče (urota u Babilonu u 6. st. pr. Krista, razapinjanje Krista, pokolj hugenota za Bartolomejske noći 1572. i suvremena priča o mladiću koji je nepravedno osuđen na smrt) prikazao je patnje zbog društvenih nepravdi, vjerske nesnošljivosti i licemjerja, a vremenski neutralnim kadrom majke koja njiše kolijevku uvodi ideju da ljubav u odnosu na te pojave djeluje kao snaga otpora (podnaslov filma je *Borba ljubavi kroz vjekove*).

Sovjetska škola montaže i *Oklopnjača Potemkin* (red. Sergej Ejzenštejn)

Nakon Listopadske revolucije 1917. u Rusiji je filmu namijenjena važna društvena uloga: prikazivali su se propagandni filmovi koji su trebali utjecati na stavove gledatelja i obrazovati milijune nepismenih.

**Lev Vladimirovič Kulješov** (1899. – 1970.) redatelj je i filmski teoretičar koji je smatrao da je film umjetnost konstrukcije i da je njegovo organizacijsko načelo u smjenjivanju snimki, a redatelj je „inženjer filma“. Eksperimentom, tzv. **Kulješovljevim efektom**, dokazao je da se povezivanjem raznorodnih kadrova dobije nova značenjska vrijednost, tj. da smisao filma ovisi isključivo o tome kako publika razumije način na koji su pojedinačni kadrovi spojeni.

* Opišite Kulješovljev eksperiment.

Ovisno o kadru koji je slijedio, imali različite dojmove o raspoloženju glumca.

Različiti autori koristili su montažni postupak u skladu s vlastitim zamislima. Poznati redatelji su Vsevolod Pudovkin (hvaljeni film *Mati* iz 1926.) i Aleksandar Dovženko (*Zemlja*, 1928.)

Sergej Mihajlovič Ejzenštejn

(1898. – 1948.)

Promicao je revolucionarne akcije, stoga su najupečatljivije u njegovim filmovima upravo scene pobune, patnje i pobjede. Odbacuje tradicionalnu priču te se usredotočuje na vizualni dojam i „masovnog protagonista“, tj. narod kao glavnog junaka. Smatrao je da bi filmovi postigli veći učinak ako bi se kadrovi montirali takvom brzinom i snagom da izgledaju kao da se sudaraju. Tu je zamisao realizirao u svojim precizno montiranim filmovima *Štrajk, Oklopnjača Potemkin* i *Oktobar* (1927.).

S. Ejzenštajn montira



*Štrajk* (1924.) je film poznat po prizoru napadnutih radnika u štrajku koji je spojen s prizorom bika kojeg ubijaju (među ta dva prizora nema narativne povezanosti), što je primjer asocijativne ili pojmovne montaže.

*Oklopnjača Potemkin* (1925.) predstavlja sintezu dostignuća sovjetske škole i vrhunac tzv. epopeje masa. Film je imao oko 1300 pojedinačnih kadrova, a prosječni cjelovečernji film toga razdoblja 600. Radnja je smještena u 1905. Obespravljeni mornari na oklopnjači *Princ Potemkin* pobune se, pri čemu je jedan od njih ubijen. Preuzmu brod i kreću prema Odesi, gdje ih narod oduševljeno očekuje, ali vojska intervenira. Najupečatljiviji prizor masakra nevinog naroda na stepenicama u Odesi Ejzenštejn je snimio iz različitih kutova i udaljenosti. Materijal je ritmički montirao (prikaz kaotičnosti, dramatičnosti) da bi gledatelje vezao uz radnju želeći da se osjećaju kao žrtve, a ne samo kao svjedoci događaja. Scena masakra na stubama u Odesi primjer je ekspandiranog vremena u filmu (prikazano traje duže nego što bi trajalo u stvarnosti).

* Ukratko opišite pogledani isječak.

|  |
| --- |
| **paralelna montaža 1. izmjenična montaža,** montažni postupak kojim se gledatelju omogućuje naizmjenično praćenje dvaju istodobnih a prizorno odvojenih zbivanja, onih koji su inače promatraču nedostupni za istodobno perceptivno praćenje. (navesti primjer)**2. asocijativna (pojmovna) montaža,** povezivanje prizorno heterogenih kadrova po njihovoj pojmovnoj vrijednosti. (primjer)  |
| **ritmička montaža,** montažni niz kratkih kadrova jednakog trajanja, odnosno montaža bržeg tempa. (primjer)  |

***Oklopnjača Potemkin* kao uzor nakon 60-ak godina**

*Nedodirljivi* (*The Untouchables*, r. Brian De Palma, 1987.)

Gangsterski film o Elliotu Nessu (Kevin Costner), federalnom agentu kojeg u Chicagu 1920-ih, u vrijeme prohibicije, trag vodi do Al Caponea (Robert De Niro). Sean Connery kao stariji policajac koji pomaže Nessu dobio je Oscara za sporednu mušku ulogu. Redatelj Brian De Palma (*Pucanj nije brisan* iz 1981., *Carlitov način* iz 1993., *Nemoguća misija* iz 1996. i dr.) u svojim se filmovima često referirao na filmsku tradiciju otvoreno „kopirajući“ prizore, motive, narativne i stilske postupke iz filmova Alfreda Hitchcocka, Michelangela Antonionija, F. F. Coppole i dr. U *Nedodirljivima* u prizoru kolica na stepenicama citira“*Oklopnjaču Potemkin.*

Američka nijema komedija 1920-ih (samo pročitati)i Charlie Chaplin

Rad gotovo svih velikih filmskih komičara u početku je bio vezan uz cirkus, pantomimu, burlesku, vodvilj. Kako nijemi film nije omogućavao verbalnu komiku, oni su stvorili vrstu čisto vizualne komedije. Najpoznatiji redatelji, koji su ujedno i glumci, jesu M. Sennett, B. Keaton i Ch. Chaplin

|  |
| --- |
| **Slapstick komedija – 1.** Kratkometražna holivudska komedija nijemog filma temeljena na gegu, odnosno na fizičkoj akciji, potjerama, tučnjavama, tjelesnim nadmetanjima. Velika popularnost u publike učinila ju je dominantnim tipom komedije1910-ih i 1920-ih. 2. Opći naziv za svaku komediju koja preuzima ključne karakteristike nijeme slapstick komedije. |

Mack Sennett (1880.-1960.) otac je *slapsticka*. Inspiraciju je potražio u francuskoj burleski i talijanskoj komediji dell'arte. Njegovi filmovi imali su tipizirane likove i jednostavnu mehaničku radnju nadograđenu trikovima poput ubrzanog, obrnutog i zaustavljenog pokreta. Time se film oslobodio kazališne statičnosti. Radnja osmišljena na licu mjesta služi kao okvir za tjelesni geg i fizičku akciju (jurnjava, kaotična strka, demoliranje, leteće torte). Uživanje u destrukciji izraz je nepriznavanja autoriteta, što se najbolje vidjelo u Sennetovu omiljenom skupnom liku keystoneskih policajaca kojima je ismijavao vlast. Drugi skupni lik su lijepe kupačice. Zaslužan je za otkriće mnogih filmskih zvijezda, prije svega Ch. Chaplina.

Buster Keaton (1895.-1966.) precizno izvedene gegove u svojim filmovima obogaćuje stvaranjem lika ekscentrične osobnosti koja rijetko pokazuje osjećaje bez obzira na situaciju („kameno lice“ postaje mu zaštitni znak). Česta tema njegovih filmova odnos je čovjeka i stroja preko kojega postavlja pitanja o suvremenim vrijednostima. Antologijski je prizor jurnjave vlakom u filmu ***General***iz 1926., temeljenom na stvarnom događaju iz Američkog građanskog rata (još 1960-ih smatran je jednom od najboljih komedija). Njegovom poetikom inspirirao se dramatičar teatra apsurda Samuel Beckett.

 B. Keaton u *Generalu*

Stan Laurel i Oliver Hardy, najuspješniji par komičara svih vremena poznat kao Stanlio i Olio. Komiku grade na različitosti fizičkog izgleda i karaktera: kontrast pompoznom i krupnom Oliju djetinjasti je i vitki Stanlio. Zajedno su glumili u više od 100 filmova i među rijetkim su komičarima koji su se prilagodili zvučnom filmu. Naslov filma *Bitka stoljeća* (1927.) odnosi se na čuvenu bitku tortama.

 Stanlio i Olio

Charlie Chaplin (1889. - 1977.) britansko-američki redatelj, glumac, scenarist i producent.

Za vrijeme vodviljske turneje po SAD-u M. Sennett ponudio mu je prvu filmsku ulogu.

U filmu ***Skitnica*** (*The Tramp*, 1915.) stvara istoimeni lik koji tumači sve do 1940. (*Veliki diktator*). Skitnica, najpopularniji lik u povijesti filma, marginalac je na strani slabijih, romantičar, spoj suprotnosti (plemenit s provalama zloće, odvažan i kukavica, sentimentalan i ravnodušan), prepoznatljiv po fraku, vrećastim hlačama, polucilindru, brčićima, štapu i karakterističnom hodu.

*Mališan* (1921.), Chaplinov prvi cjelovečernji film, sentimentalna komedija o Skitnici koji se brine o napuštenom dječaku.

*Potjera za zlatom* (*The Gold Rush*, 1925.) - film koji predstavlja optimističnu vjeru u ostvarenje snova pa junak na kraju osvaja i djevojku i zlato.

*Svjetla velegrada* (*City Lights*, 1931.) - u priči o Skitnici koji pomaže cvjećarki u koju se zaljubio da ozdravi iznosi stav o stalnosti nepravde u društvu.

*Moderna vremena* (*Modern Times*, 1936.) predstavlja vrhunac Chaplinovih društvenokritičkih stavova. Radnik na tekućoj vrpci završava u sanatoriju, a nakon toga traži posao i slučajno staje na čelo radničkih demonstracija. Film se odnosi na konkretne probleme toga razdoblja – veliku ekonomsku krizu, nezaposlenost, pojavu beskućnika, dehumanizirajuće učinke rada, a u cjelini je satira na negativne posljedice tehnološkog napretka. Antologijski komični prizori: junakov rad na tekućoj vrpci, izgubljenost u tvorničkim ambijentima.



*Moderna vremena*

* Dokažite da Chaplin u svojim filmovima promiče čovjekoljublje.

*Veliki diktator* (*The Great Dictator*, **1940**.) satira je uperena protiv fašizma i konkretno A. Hitlera. Chaplin glumi brijača židovskog podrijetla i diktatora Hinkela. Brijač nakon pada svojega aviona u 1. svjetskom ratu gubi pamćenje i završava u sanatoriju. Hinkel dolazi na vlast i svoje protivnike šalje u koncentracijske logore. Brijač uspijeva pobjeći iz logora te ga zbog fizičke sličnosti s Hinkelom zamijene s diktatorom, što on iskoristi da bi održao pacifistički govor.

* Navedite nekoliko glavnih misli iznesenih u tom govoru.
* Ukratko prikažite scenu Hinkela s globusom dokazujući tvrdnju: Film je spoj slapsticka, parodičnosti, groteske i političke satire, s kritikom fašizma i moći medija.

|  |
| --- |
| **Chaplin i zvučni film**Prvim zvučnim filmom s dijalozima ***Pjevač jazza*** iz 1927. prestaje razdoblje nijemog filma. Chaplin je još 1930-ih odbijao snimiti zvučni film. Njegov prvi u potpunosti zvučni film je *Veliki diktator* iz 1940. (brijač se izražava mimikom sve do završnog govora, Hinkel neprestano govori i mrmlja). Prethodno su *Svjetla velegrada* sadržavala glazbu, šumove i karikirani govor, a *Moderna vremena* i jednu pjesmu koju pjeva Skitnica.  |

Komedija – razvoj žanra (samo pročitati)

Zvuk je u potpunosti preoblikovao komediju: naglasak je na dijalozima i verbalnim šalama.

**Braća Marx (Groucho, Chico, Harpo, Zeppo) –** američki glumci koji na filmu glume od 1929. Spojili su tradiciju slapstick-komedije s apsurdnim verbalnim humorom u tzv. luckastu komediju anarhističkih obilježja. Groucho ostvaruje lik urbanog cinika (lažni brkovi, cigara), Chico glumi pametnjakovića iz kvarta, a Harpo nijemoga klauna. Zeppo je do odlaska iz grupe 1933. glumio romantične likove. Filmovi: *Krotitelji, Majmunska posla, konjsko perje, Ludi rat braće Marx.*

|  |
| --- |
| Groucho Marx: „Jedno sam jutro ubio slona u pidžami. Kako je u nju dospio, nemam pojma.“„Brak je jedna predivna institucija, ali tko želi živjeti u instituciji?“„Politika je umijeće traženja nevolje, pronalaženja nevolje posvuda, postavljanja pogrešne dijagnoze i primjene pogrešne terapije.“ |

Groucho Marx

**Screwball-komedija** (screwball – čudak) – tip američke komedije iz 1930-ih i s početka 1940-ih, o muško-ženskim odnosima u suvremenim ambijentima. Prikazuje antagonistički odnos dvoje protagonista koji završava njihovim povezivanjem, odnosno mirenjem razlika: energična samosvojna žena „protrese“ dosadno uređeni život muškarca i oni se s vremenom, nakon niza komičnih nevolja, zaljube. Tempo radnje je brz, dijalozi su brojni, naglašeno je ekscentrično ponašanje likova i zanemarivanje društvenih konvencija. Model žanra predstavlja film *Dogodilo se jedne noći* (1934.) redatelja Franka Capre.

►Preporuke Davida Parkinsona, autora Oxfordove knjige *Film,* i pregledpodskupina igranofilmskog žanra komedije:

KOMEDIJA OBIČAJA (*Nevolje u raju, Četiri vjenčanja i sprovod*), FARSA (*Redovnice nastupaju*), KOMEDIJA ZABUNE (*Tootsie*), SCREWBALL (*Silom dadilja, Riba zvana Wanda*), SATIRA (*Apartman*), CRNA KOMEDIJA (*Smrt joj dobro pristaje*), ROMANTIČNA KOMEDIJA (*Zelena karta, Beskrajni dan, Romansa u Seattleu*), DJEČJA KOMEDIJA (*Sam u kući*), OBITELJSKA KOMEDIJA (*Gospođa Doubtfire – tatica u suknji*), NAIVČINE U SVIJETU (*Glup i gluplji*), NEOBIČNI PAROVI (*Braća Blues, Junior*), KOMEDIJE S POSLA (*Zaposlena djevojka, Ace Ventura – šašavi detektiv*), PARODIJA (*Ima li pilota u avionu, Goli pištolj*)

Teme za samostalno istraživanje (samo pročitati)

1. Ekspresionizam u filmu obilježavaju oštri svjetlosni kontrasti, motivi straha i tjeskobe te naglašavanje unutrašnjeg svijeta likova. Kao najreprezentativniji predstavnici ističu se filmovi ***Kabinet doktora Caligarija*** (1919.) njemačkog redatelja Roberta Wienea, ***Nosferatu*** (1922.) F. W. Murnaua i ***Metropolis*** Fritza Langa (1927.). Ekspresionizam je utjecao na *film noir*. Prvim *film noireom* smatra se *Malteški sokol* Johna Houstona iz 1941. Npr. hvaljeni film iz 1990-ih *L.A. povjerljivo* (9 nominacija za Oscara, 2 osvojena), s Russellom Croweom u jednoj od uloga, posveta je klasičnom *film noiru.*

2. Nadrealizam u filmu najbolje predstavlja jedno od najpoznatijih eksperimentalnih ostvarenja u povijesti filma, nijemi 17-ominutni film ***Andaluzijski pas***(1929.) španjolskog redatelja Luisa Buñuela i umjetnika Salvadora Dalíja. Različita bizarna zbivanja (rezanje oka britvom, ulaz u mravinjak na dlanu) asocijativno su povezana i stječe se dojam da slijede tek „logiku“ sna.

USPOREDBA

*Veliki diktator* (r: Charlie Chaplin, 1940.) i *Život je lijep* (r: Roberto Benigni, 1997.)

1. Oba filma izazvala su proturječne reakcije kritike i publike zbog neuobičajenog odnosa teme i žanra. Komentirajte opravdanost takvog neočekivanog spoja.

2. Usporedite i navedite scene iz filma *Život je lijep* slične onima iz *Velikog diktatora*:

|  |  |
| --- | --- |
| ***Veliki diktator*** | ***Život je lijep*** |
| Neujednačenost ugođaja: prizori iz života Hinkela i lirske scene iz židovskog geta |  |
| Obraćanje brijača putem radija |  |
| Parodija ideje o „superiornosti rase“: razgovor Hinkela i savjetnika |  |
| Satiriziranje pompoznog držanja vladajućih: doček Napalonija na kolodvoru |  |
| Gađanje tortama na banketu diktatora Hinkela i Napalonija  |  |
| Humanistička poruka: pacifistički govor brijača u ulozi Hinkela |  |

3. Izdvojite elemente *slapstick* komedije u filmu *Život je lijep* i objasnite ih na primjerima.

* Pročitajte dio članka o *slapstick* komediji iz *Filmskog leksikona*.

slapstick komedija. 1. Kratkometr. holivudska → [komedija](https://film.lzmk.hr/clanak/komedija) nij. filma temeljena na gegu, odn. na fizičkoj akciji, potjerama, tučnjavama, tjelesnim nadmetanjima. Razradio ju je M. Sennett, a velika popularnost u publike učinila ju je dominantnim tipom komedije 1910-ih i 1920-ih.

4. Uzimajući u obzir godinu nastanka pojedinog filma, komentirajte tvrdnju:

Chaplin je izrazitije pokazao politički stav, a Benigni umjetnički.

5. Dokažite na temelju dvaju primjera: U filmu *Život je lijep* fantazija postaje stvarnost.

6. Objasnite ulogu zagonetki u filmu *Život je lijep*.

7. Komentirajte utemeljenost tvrdnje Elisea o tišini („Tišina je najjači krik.“) u kontekstu Eliseove sudbine i djelovanja doktora Lessinga. Kad Guido svojim djelovanjem najočitije izaziva taj stav?

* Navedite ulogu ponavljajućih motiva u filmu *Život je lijep*.

|  |  |
| --- | --- |
| pozdravljanje „principesse“ |  |
| Offenbachova glazba |  |
| pokret rukom: promjena snagom volje |  |

Poveznice među filmovima – usustavljivanje 2. teme

**1. Koja se godina smatra godinom nastanka filmske umjetnosti?** a) 1890. b) 1891. c) 1895. d) 1900.

|  |
| --- |
| **1. braća Lumière** |
| **2. George Méliès** |
| **3. Edwin Porter** |
| **4. Sergej M. Ejzenštejn** |

**2. Povežite redatelje s odrednicama i pojmovima koji se na njih odnose**, npr. 6. M: **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

|  |
| --- |
| **A) redatelj *Oklopnjače Potemkin***  |
| **B) začetnik igranog filma**  |
| **C) redatelj prvog znanstvenofantastičnog filma** |
| **D) začetak dokumentarističke struje u filmskoj umjetnosti** |
| **E) utemeljitelj montaže kakvu danas poznajemo** |

**3. Objasnite zašto je značajan film...**

***a)*** *Put na Mjesec* \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**b)** *Velika pljačka vlaka*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**4. Objasnite što je izmjenična montaža.**

**5. Koji Chaplinov film prikazuje negativne posljedice tehnološkog napretka?**

a) *Mališan* b) *Potjera za zlatom* c) *Svjetla velegrada* d) *Moderna vremena*

**6. Dokažite da je govor lika brijača za kojeg misle da je diktator (film *Veliki diktator*) pacifistički.**

**7. Dokažite da se u navedenim Chaplinovim filmovima očituje čovjekoljublje.**

**a)** *Mališan*

**b)** *Svjetla velegrada*